b'\n_START_ARTICLE_\nPandora (luna)\n_START_SECTION_\nOdkritje\n_START_PARAGRAPH_\nPandora je bila odkrita leta 1980 na posnetkih, ki jih je naredila sonda Voyager 1. Takrat je dobila za\xc4\x8dasno ime S/1980 S 26 . Pozneje je dobila ime po Pandori iz gr\xc5\xa1ke mitologije. Ozna\xc4\x8dujejo jo tudi kot Saturn XVII.\n_START_SECTION_\nTirnica\n_START_PARAGRAPH_\nPandora je pastirski satelit obro\xc4\x8da F. Samo gibanje po tirnici je kaoti\xc4\x8dno zaradi orbitalne resonance z luno Prometej. Najve\xc4\x8dje spremembe v tirnici se pojavljajo vsakih 6,2 let. Takrat perigej Pandore in apogej Prometeja le\xc5\xbeita na premici. Luni se pribli\xc5\xbeata na okoli 1400 km. Razen tega je Pandora \xc5\xa1e v orbitalni resonanci 3\xc2\xa0: 2 z luno Mimas.\n_START_SECTION_\nLastnosti\n_START_PARAGRAPH_\nPandora ima zelo nepravilno obliko z dimenzijami 103 x 80 x 64 km. Na povr\xc5\xa1ini se vidita dva velika kraterja s premerom okoli 30 km. Njena gostota je okoli 0,5 g/cm\xc2\xb3, kar pomeni da je sestavljena iz poroznega materiala.'